Polisie soek maande later steeds man se moordenaarsArgieffoto: Die Vaalrivier Die Vrystaatse polisie het ŉ beroep op die publiek gedoen om met inligting na vore te kom om ŉ man te identifiseer wie se liggaam deur ŉ visserman van Bothaville in die Vaalrivier gevind is. Kapt. Stephen Thakeng, polisiewoordvoerder, het Dinsdag gesê die visserman het op 4 Desember omstreeks 10:30 die man se liggaam in die rivier sien dryf en die Bothaville-polisie ontbied. “Die polisie se duikeenheid het die man se liggaam naby die Bothaville-buiteklub uit die water gehaal. Albei sy hande was met ŉ stuk draad vasgebind. Daar was ook ŉ sak met ŉ groot steen met ŉ draad om sy nek vasgebind,” het Thakeng gesê. Volgens Thakeng het die man ŉ geel T-hemp en slegs onderklere aangehad. “Die man se identiteit is nog onbekend en ons weet nie wie sy naasbestaandes is nie. ŉ Saak van moord word ondersoek en niemand is nog in verband met die voorval in hegtenis geneem nie.” Thakeng het ŉ beroep op die publiek gedoen om speurder Ben Sepato by 056 514 9438 of 073 833 6069 te kontak as hulle ŉ geliefde vermis, of inligting oor die man se moord het. Die oorsaak van die man se dood is nog onbekend. Die polisie wag steeds vir die nadoodse ondersoek.